Rozārijs 
Mērķis
Tēva, Mātes, Dēla un Svētā Gara vārdā. Āmen!

Ticības Simbols

Ticu Vienīgajam Dievam –

Debesu un Zemes Radītājam,

kura klātbūtne ir visā Dzīvībā.
Ticu Viņa Likuma Pareizībai

un ar pazemību pakļaujos

Viņa Likuma Gudrībai.

Ticu Dieva Valstībai,

kas izpaužas kā Debesīs,

tā arī uz Zemes.

Ticu Dieva –

Tēva, Mātes, Dēla un

Svētā Gara Vienotībai.

Āmen!

Mūsu Tēvs *
Mūsu Tēvs Debesīs!

Svētīts lai top tavs Vārds.

Lai nāk Tava valstība,

Tavs prāts lai notiek kā debesīs,

tā arī virs zemes.

Mūsu dienišķo maizi

dod mums šodien.

Un piedod mums mūsu parādus,
kā arī mēs piedodam saviem

parādniekiem.

Un neieved mūs kārdināšanā,

bet atpestī mūs no ļauna.

Jo Tev pieder Valstība,

spēks un gods mūžīgi.

Āmen (Mateja 6:9-13)

Dievmāte
Esi sveicināta, Marija,
Esi sveicināta, Marija,

Žēlastības pilnā,

Kungs ir ar Tevi;

Tu esi svētīta starp sievietēm,

Un svētīts ir Tavas miesas auglis Jēzus.

Svētā Marija, Dieva Māte,

Lūdz par mums, Dieva dēliem un meitām,

Tagad un mūsu uzvaras stundā

Pār grēku, slimībām un nāvi.
 (3 reizes)

Lai slavēts Tēvs un Dēls, un Svētais Gars, un Dievišķā Māte 
tagad un vienmēr, un mūžīgi mūžos. Āmen.

Dievišķā Spēle
Mūsu Tēvs

1. Kad jūs esat dzīves burzmā un esat dienas steigas pārņemti, jums dažkārt ir sarežģīti noskaņoties uz Dievišķo kārtību, aiz visas rosīšanās, aiz jūsu apkārtējās pasaules ainām ieraudzīt to mūžīgo un nepārejošo, kas pastāvīgi ir blakus, bet apslēpts jūsu acīm. 
Tāpēc tik svarīga ir noskaņošanās uz Dievišķo. Protiet novērot savā apkārtnē notiekošo it kā caur ekrānu, it kā jūs būtu teātrī un jūsu apkārtējie cilvēki būtu aktieri.
Dievmāte

2. Ja jūs iedziļināties savas dzīves jēgā, tad patiesībā jūs esat atnākuši šajā pasaulē, lai nospēlētu noteiktu lomu. Dzīves gaitā jūsu lomas var mainīties. Jūs varat spēlēt dažādas lomas pat dienas gaitā. Bet spēles sajūtai nekad nevajadzētu jūs atstāt. Jo Dievs ir radījis šo pasauli kā gigantisku skatuvi, uz kuras jūs varat spēlēt savas lomas un vienlaikus mācīties.
Dievmāte

3. Ja jūs spēsiet ilgu laiku savā apziņā noturēt skatuves tēlu, uz kuras jūs spēlējat savas lomas, tad drīz jūs spēsiet saprast, ka visai šai grandiozajai izrādei ir Režisors. Un šis Režisors nav nospraudis sev uzdevumu likt jums spēlēt pēc iepriekš uzrakstīta scenārija. Nē, Viņa vispārējās ieceres ietvaros jums ir iespēja izpaust savu jaunradi. Jūs varat ņemt jaunas lomas vai mainīt tās lomas, ko spēlējāt agrāk.
Dievmāte

4. Pienāks brīdis, kad jums apniks sava improvizācija un jūs vērsīsieties tieši pie Režisora un stāsieties ar viņu radošās attiecībās. Jūs pacentīsieties saprast Viņa ieceri, un, jo dziļāk jūs izpratīsiet Radītāja ieceri, jo vairāk jūsu darbības atbildīs Viņa iecerei. Jums kļūs garlaicīgi spēlēt tās lomas, ko jūs ar tādu patiku spēlējāt agrāk, jo ieceres aina šim visumam, kas pavērsies jūsu skatienam, apburs jūs un saistīs visu jūsu uzmanību. Jo vairāk jūs būsiet šīs ieceres pārņemti, jo aizvien svarīgākas lomas jūs spēlēsiet.
Dievmāte

5. Pacentieties savā dzīvē neiziet ārpus spēles. Neuzņemiet pārāk nopietni visu, kas ir ap jums. Vienmēr atcerieties, ka jums apkārtesošā ilūzija ir pārejoša un radīta tikai līdz tam laikam, kamēr jūsu apziņa nebūs spējīga palūkoties aiz šīs ilūzijas un saskatīt aiz tās reālo Dievišķo pasauli un reālo dzīvi. Jūsu iekšējais stāvoklis nosaka tās dzīves situācijas, kurās jūs esat nokļuvuši. Līdz tam laikam, kamēr jūs uzlūkojat jums apkārtesošo ilūziju kā realitāti, jūs nevarat šķirties no ilūzijas.
Dievmāte

6. Atcerieties, ka viss šajā pasaulē pievelkas pēc vibrācijām. Faktiski jūs ar savu apziņu pievelkat tās situācijas, kurās jūs nokļūstat dzīvē. Tomēr atbrīvoties no ilūzijas savā apziņā jums būs ļoti grūti. Vismaz tas prasīs noteiktu laiku. Lieta tāda, ka jūsu zemākie ķermeņi satur to situāciju enerģētiskos ierakstus, kurās jūs nerīkojāties atbilstoši Dieva Gribai. Šie ieraksti ir uzkrājušies tur ne viena vien iemiesojuma laikā. Tāpēc līdz tam laikam, kamēr šie ieraksti netiks pārveidoti atbilstoši Dievišķajiem standartiem, atbilstoši Radītāja iecerei jūsu dzīvesplūsmai, līdz tam laikam jūs nokļūsiet tajās dzīves situācijās, kas dos jums vislabāko iespēju izstrādāt jūsu negatīvos ierakstus jeb karmu.
Dievmāte

7. Vienkārša šī visuma karmas likumu un Dievišķo Likumu zināšana krietni saīsina jūsu ceļu uz Zemes. Taču vairums cilvēces uzskata par labāku izstudēt lielu daudzumu citas informācijas un tīri cilvēciskos likumus. Citiem vārdiem, cilvēce ir tā aizrāvusies ar savu spēli, ka ir pārstājusi apzināties, ka tā ir tikai spēle.
Dievmāte

8. Mēs nākam atkal un atkal, lai atgādinātu par reālo pasauli un par jūsu misiju, un par jūsu ceļu. Reti kurš ir spējīgs atraut savu uzmanību no ilūzijas un veltīt to mūsu vārdiem un mūsu Mācībai. Taču mēs nekur nesteidzamies. Cilvēcei ir laika rezerve savai attīstībai. Agri vai vēlu visi pabeigs zemes skolu. Vismaz tie no jums, kas būs spējīgi tālāk mācīties.
Dievmāte

9. Ja nebūtu kosmisko ciklu nomaiņas un nepieciešamības iet kopsolī ar šiem cikliem, tad mēs neapgrūtinātu jūs ar mūsu vēstījumu lasīšanu un neatrautu jūs no jūsu ilūzijas. Iedomājieties aktierus, kas tā iejutušies lomā, ka turpina spēlēt arī tad, kad izrādes laiks jau beidzies. Lūk, cilvēce tagad atgādina šādus aktierus.
Dievmāte

10. Lai kaut ko iemācītos, jums nepieciešams pastāvīgi saglabāt bērna apziņu, spēles stāvokli. Bet jūs nedrīkstat ļaut ilūzijai pilnīgi pārņemt savu apziņu pat tad, kad jūs atrodaties dzīves burzmā.
Dievmāte

Lai slavēts Tēvs un Dēls, un Svētais Gars, un Dievišķā Māte 
tagad un vienmēr, un mūžīgi mūžos. Āmen.

Atbrīvošanās no nepilnīgiem stāvokļiem
Mūsu Tēvs

1. Lūk, šīs ir rekomendācijas, ko es gribētu jums dot. 
Saskaņā ar kosmisko ciklu likumu jūsu apziņai tuvākajā laikā jātiek ievērojami mainītai. Jūs noteikti jau sajūtat šīs pārmaiņas. Nav iespējams tās nepamanīt. Zemes vibrācijas paaugstinās. Tie, kuru apziņa nav gatava pāriet uz jaunu evolucionārās attīstības posmu, jūtas neomulīgi. Viņi cenšas mākslīgi pazemināt savas vibrācijas, izmantojot tos līdzekļus, kas agrāk viņiem deva apmierinātības sajūtu.
Dievmāte

2. Savas pastāvēšanas laikā cilvēce ir izstrādājusi veselu līdzekļu arsenālu, kas pilnībā bloķē augstākās spējas. Alkohols, narkotikas, tabaka, sekss, azartspēles. Taču šie līdzekļi turpmāk jūs vairs neapmierinās. 
Dzīvinošās, Dievišķās, augstās vibrācijas, kas pamazām nonāk uz Zemes, arvien vairāk un vairāk ietekmēs cilvēkus, un vibrāciju pazemināšana arvien vairāk un vairāk atšķirs jūs no kopējā vibrāciju fona.
Dievmāte

3. Jums būs jāatsakās no visa, kas neatbilst Dievišķajai iecerei. Protams, vibrāciju paaugstināšanas procesam ir pakāpenisks raksturs. Vienā mirklī atteikties no saviem vecajiem paradumiem cilvēce nespēj. Bet katrs, kas sevī sajūt iekšēju pamudinājumu un vēlēšanos atteikties no saviem vecajiem ieradumiem un pieķeršanās, saņems mūsu palīdzību un atbalstu. Jūs brīnīsieties, cik viegli jums izdosies šķirties no saviem ieradumiem.
Dievmāte

4. Uzrakstiet vēstuli man vai jebkuram no Skolotājiem, ar kuru jūs jūtat īpašu tuvību. Uzskaitiet visus ieradumus un pieķeršanās, no kurām jūs vēlaties atbrīvoties. Palūdziet aizsardzības eņģeļus nogādāt šo vēstuli pēc piederības un sadedziniet šo vēstuli.
Dievmāte

5. No šī brīža jūsu pienākums būs katru dienu apstiprināt savu nodomu atbrīvoties no saviem sliktajiem ieradumiem un pieķeršanās. Jūs varat uzrakstīt savas Skolotājiem adresētās vēstules kopiju un katru dienu nolasīt savu lūgumu pirms sava lūgšanu rituāla. Paies daži mēneši, un jūs atbrīvosieties no saviem ieradumiem un pieķeršanās. Nepieciešama tikai pastiprināta jūsu vēlēšanās, mīļotie.
Dievmāte
6. Ja jūs apgrūtina pārāk liels ieradumu daudzums, tad jūs varat sākumā vērsties ar lūgumu atbrīvoties no viena, pēc tam no otra, līdz tam laikam, kamēr jūs atbrīvosieties no visiem saviem ieradumiem. Neaizmirstiet, ka līdzās kaitīgajiem ieradumiem ir arī noturīgi jūsu apziņas stāvokļi, kas kavē jums apgūt Dievišķās vibrācijas. Tie var būt grūtsirdība, žēlums pret sevi, nosodījums, skaudība u.t.t. Tieši tāpat jūs varat vēlēties atbrīvoties no šīm jūsu attīstību traucējošām iekšējām enerģijām un barjerām.
Dievmāte
7. Visu var mainīt, mīļotie. Debesis ir gatavas sniegt jums visu palīdzību. 
Bet jums jāsper pirmais solis un jāparāda vēlēšanās atbrīvoties no saviem trūkumiem.
Dievmāte

8. Tātad jūs apzināties, ka jūsos ir kāda negatīva īpašība vai kaitīgs ieradums. 
Pēc tam jūs izsakāt savu vēlēšanos atbrīvoties no šīs nepilnības, kas kavē jūsu attīstību.
Pēc tam jūs apstiprināt savu nodomu atbrīvoties no savas nepilnības tik ilgu laiku, cik jums nepieciešams, lai transmutētu tās enerģijas savā aurā, kas veicina šīs nepilnības izpausmes.
Dievmāte

9. Es gribu novēlēt jums veiksmi darbā ar sevi un savām nepilnībām. Tomēr, lūdzu, nemeklējiet sevī pārāk daudz nepilnību. Ar to jūs kultivēsiet savas nepilnības.
Dievmāte
10. Ja jūs pastāvīgi koncentrēsiet savu uzmanību uz brīnišķīgiem paraugiem, dabu, mūziku, mākslu un izvairīsieties no tā, kas ir nepilnīgs, tad negatīvo enerģiju aizvietošana notiks dabiski un bez ievērojamām pūlēm no jūsu puses.
Dievmāte

Lai slavēts Tēvs un Dēls, un Svētais Gars, un Dievišķā Māte 
tagad un vienmēr, un mūžīgi mūžos. Āmen.

Pasauļu savstarpējā iekļūšana
Mūsu Tēvs

1. Pastāvīgā uzmanība, ko jūs veltāt šo Rozāriju lasīšanai, ir enerģija, ko jūs sūtāt mūsu pasaulē. Kur vērsta jūsu uzmanība, turp plūst jūsu enerģija. Tā ir zināma patiesība. Tieši tāpat mūsu uzmanība ir virzīta jūsu pasaulē. Es sūtu savas uzmanības enerģiju jums. Jūs sūtāt savas uzmanības enerģiju man. Tā mēs varam realizēt enerģiju apmaiņu starp mūsu oktāvām. Jo lielāks Gaismas Būtņu skaits un lielāks iemiesojumā esošo indivīdu skaits pievienosies šai savstarpējai enerģiju apmaiņai, jo tuvākas būs mūsu pasaules. 
Dievmāte

2. Enerģiju apmaiņa starp mūsu oktāvām bija iecerēta no paša šī visuma radīšanas sākuma. Tas materialitātes punkts, ko jūs tagad esat sasnieguši, ir šķērslis šai savstarpējai apmaiņai. Tāpēc visi mēģinājumi atjaunot savstarpējo enerģiju apmaiņu starp oktāvām nes abpusēju labumu mūsu pasaulēm. 

Pasaules apvienojas caur enerģiju apmaiņu.
Dievmāte

3. Mūsu pasaulē nevar iekļūt tās enerģijas no jūsu pasaules, kas ir nepilnības iekrāsotas. Tikai tās enerģijas, kas nes sevī Labo un ir iekrāsotas ar Mīlestību, spēj iekļūt aiz aizkara. Bet mūsu enerģijas, ko mēs nemitīgi sūtām jūsu pasaulē, lielākā daļa cilvēku nespēj sajust, jo tās ir ļoti smalkas enerģijas uztveršanai. Jūsu maņu orgāni pagaidām nav spējīgi uztvert šīs enerģijas. Bet visjutīgākie indivīdi tomēr var sajust mūsu vibrācijas, pat cauri kropļojumiem, kas neizbēgami rodas, kad enerģija iet cauri aizkaram jūsu pasaulē.
Dievmāte

4. Lai cik pilnīgs nebūtu pārvadītājs, jebkurš mūsu enerģiju pārvadītājs ienes izkropļojumus. Nav pilnības jūsu pasaulē. Jebkurš cilvēks, ja viņš pēc savām vibrācijām tuvojas mūsu pasaulei, nevar vairs atrasties jūsu pasaulē. Mūsu pasauļu sasvstarpējās iekļūšanas procesam ir ļoti ilgstošs raksturs, un tas izstiepjas miljoniem gadu garumā. 
Dievmāte
5. Jūs nevarat vienā mirklī iegūt mūsu pasaulei raksturīgu apziņas līmeni. Jūsu būtnei tas būtu kā supernovas zvaigznes uzliesmojums. Mēs nevaram iekļūt jūsu pasaulē. Mums tas līdzinātos nāvei. Tāpēc eksistē daudz veidu, kas ļauj mums iekļūt jūsu pasaulē netieši, izmantojot tos indivīdus, kuru vibrāciju frekvence ļauj mums būt viņos kaut vai neilgu laiku. 
Dievmāte

6. Jūs tāpat esat spējīgi iekļūt mūsu pasaulē. Jo augstāku apziņas līmeni jūs esat spējīgi sasniegt pirms savas meditācijas, jo augstākās pasaulēs jūs iekļūstat. Jūs neesat blīvas būtnes. Ja jūs sevi uztverat kā blīvas būtnes, tad tas ir tikai jūsu apziņas ierobežotības dēļ. Drīzāk jūs atgādināt mākoņus vai enerģētiskus sabiezējumus, kas ir spējīgi iekļūt un iesūkties mūsu pasaulē.
Dievmāte

7. Kad jūs pārvietojat savu apziņu mūsu pasaulē, tad mūsu pasaule jums iegūst tādu pašu blīvumu kā jūsu fiziskā pasaule. Visu nosaka jūsu apziņa, un notiek tieši tas, ko jūs varat pieļaut savā apziņā. Tādēļ jums tiek teikts par jūsu apziņas paplašināšanu, par jūsu apziņas paaugstināšanu, par pacelšanos augstākā līmenī.
Dievmāte
8. Ja jūs paskatītos uz savu darbošanos uz planētas Zeme ar mūsu acīm, tad jūs brīnītos, cik ierobežota ir jūsu eksistence. Patiešām, jūs esat ieslodzīti savā fiziskajā formā kā cietumā. Jūs nevarēsit tikt ārā no šī cietuma, kamēr jūs nepārņems tiekšanās impulss pēc brīvības. Es runāju vispārīgās frāzēs, un es dodu mājienus. Ne tāpēc, ka es nevarētu teikt jums vairāk. Es varu pateikt jums daudz vairāk. Bet jūsu apziņa nebūs spējīga uztvert to, ko tā pagaidām nespēj ietilpināt.
Dievmāte

9. Tāpēc cilvēka apziņas evolūcija ir ļoti pakāpeniska. Tas ļoti atgādina cilvēku sabiedrības evolūciju. Ja vēl tikai pirms dažiem gadu desmitiem kāds mēģinātu jums paskaidrot, kā strādā internets vai mobilie telefoni, jūs to uzskatītu par fantastiku un nepiepildāmu sapni. Bet vispirms tiek dots tēls, ko mēs nosūtām to cilvēku galvās, kas ir spējīgi šo tēlu uztvert. Pēc tam šis tēls sāk apaugt ar miesu, detaļām, sīkumiem. 
Dievmāte

10. Tālab nemitīgi caur daudziem jo daudziem cilvēkiem mēs sūtām mūsu nākotnes veidolus šai planētai. Jūs saņemat šos tēlus sava nakts miega laikā un nomoda laikā. Manas dzimtās planētas Venēras smalkās enerģijas ir pietuvojušās, un tās uzlabo jūsu planētas rupjākās vibrācijas, sajaucoties ar tām un pamazām mainot galveno, dominējošo vibrāciju, kas raksturīga jūsu planētai. 
Dievmāte

Lai slavēts Tēvs un Dēls, un Svētais Gars, un Dievišķā Māte 
tagad un vienmēr, un mūžīgi mūžos. Āmen.

Brīdinājums
Mūsu Tēvs

1. Zeme ir ļoti viesmīlīga un pretimnākoša. Ļoti daudzas evolūcijas te ir atradušas mājvietu. Vienu cilvēku apziņa jau ir gatava pārejai jaunā līmenī, ir tuvu jaunajam līmenim vai ir jau pārgājusi jaunajā līmenī. Citu cilvēku apziņa vēl nemaz nav pamodināta. 
Dievmāte

2. Taču mēs esam pasludinājuši Uzvaru. Sasniegtā uzvara patiesībā ir nozīmīga. 144 000 būtņu, kas ir iemiesojumā uz planētas Zeme, ir sasniegušas Kristus apziņas līmeni. Tas nozīmē, ka caur šīm būtnēm mēs varam pastiprināt mūsu klātbūtni uz planētas Zeme.
Dievmāte

3. Visas šīs būtnes ir spējīgas nodibināt sakarus savā starpā horizontālā līmenī. Visas organizācijas, ko radījušas šīs būtnes, un visi projekti, ko šīs būtnes realizēs, varēs nest mūsu oktāvu augstās vibrācijas. Tāpēc ļoti drīz pat tie indivīdi, kuru apziņa vēl ir dziļā miegā un nav spējīga sajust mūsu enerģijas, varēs uzņemt mūsu vibrācijas, kas būs adaptētas viņu uztverei caur šīm iemiesojumā esošajām Kristus Būtnēm. 
Dievmāte

4. Pirms 2000 gadiem Jēzus atnāca uz Zemes un deva savu Mācību. Iedomājieties 144000 būtņu, kas ir realizējušas savu Kristus potenciālu tagad. Cik daudz vairāk šīs Kristus būtnes ir spējīgas ietekmēt pasauli, tās attīstību. 
Katra cilvēku darbības sfēra būs šo Kristus būtņu ietekmē, kas izkaisītas pa visu zemeslodi un veic visdažādāko darbību savās profesionālajās sfērās. 
Dievmāte

5. Apziņas mainīšanās procesu nav iespējams izmērīt ar fiziskajiem aparātiem. Jūs vienkārši iegūstat spēju redzēt vairāk. Jūs redzat rīcības cēloņus, un jūs redzat sekas. Jūs redzat, kā var koriģēt un izlabot jebkuras neharmoniskas parādības jūsu apkārtējā dzīvē. Kad jūs pamazām atbrīvojaties no jebkādām galējām, negatīvām izpausmēm visās jūsu dzīves jomās, tad ar to pašu jūs atbrīvojat no negatīvas ietekmes daudzas dvēseles, un vispirms jau bērnus un jaunatni. 
Dievmāte

6. Maiga mūzika, saskarsme ar dabu spēj atstāt daudz pozitīvāku ietekmi uz bērna dvēseli nekā jūs spējat iedomāties. Tieši tāpat, ja jūs nerūpējaties par to, kādu mūziku klausās jūsu bērni un kādā kompānijā viņi pavada savu brīvo laiku, tad ar to pašu jūs radāt savu nākamo problēmu cēloņus. 
Aizvāciet no savas dzīves visu nevajadzīgo, to, bez kā jūs varat eksistēt, un jums parādīsies daudz brīva laika garīgajai attīstībai, saskarsmei, meditācijām. 
Dievmāte

7. Ļoti vienkāršas lietas, ko jūs varat izdarīt savā dzīvē un kas ne tikai neprasa lielus finansiālus izdevumus, bet atbrīvo jūs no daudziem izdevumiem, spēj radīt patiešām revolucionāras pārmaiņas jūsu dzīvē, jūsu apziņas lēcienu. 
Pārlūkojiet savas tradīcijas, savus ieradumus un atrodiet sevī spēku atbrīvoties no visa nevajadzīgā, kas neveicina jūsu garīgo attīstību. 
Padomi ir ļoti vienkārši, un to īstenošana dos jums garantētus panākumus.
Dievmāte

8. Jūs varat padomāt un saprast, kas jums traucē realizēt šos vienkāršos padomus. Atbilde uz šo jautājumu ir acīm redzama – jūsu ego, kas atrod tūkstoš ieganstu un tūkstoš atrunu, lai tikai jūs neko nemainītu savā dzīvē. 
Jūs tagad redzat savu īsto ienaidnieku. Savu vienīgo ienaidnieku. Jūsu ego, jūsu pašu nereālā daļa ir jūsu īstais un vienīgais ienaidnieks. Tāpēc nemeklējiet nekādus ienaidniekus savā apkārtnē. Visa jūsu apkārtne vienkārši atbilst jums pēc jūsu vibrāciju līmeņa. 
Dievmāte

9. Tie padomi, ko es jums dodu, vārds vārdā sakrīt ar tiem padomiem, kurus es devu Zemes cilvēkiem tajā laikā, kad pats biju iemiesojumā uz planētas Zeme. Ir pagājis miljoniem gadu. Un es jums atkārtoju tos pašus padomus vārds vārdā. 
Ja es būtu jūsu vietā, tad es sadegtu no kauna. Taču jūs turpināt neko nedarīt un turpināt iepriecināt savu ego. Vai jūs nekad neesat padomājuši, ka jūsu eksperimentam ar savu brīvo gribu var pienākt gals? 
Dievmāte
10. Vai jūs nekad neesat padomājuši, ka dārzniekam reizēm ir jāapgriež sausie zari un tie jāsadedzina, lai infekcija nepārņemtu veselos augus? 
Vai nav pienācis tas termiņš, kad šiem darbiem jātop padarītiem un tie jau tiek darīti? Jums vienmēr ir izredzes atgriezties uz tā Ceļa, kas jums ir paredzēts un kas atvedīs jūs Mājās. Lūdzu jūs, padomājiet par maniem vārdiem. Vai tad tik daudz jums ir jāziedo, lai atbrīvotos no visa, kas jums traucē doties Ceļā? 
Dievmāte

Lai slavēts Tēvs un Dēls, un Svētais Gars, un Dievišķā Māte 
tagad un vienmēr, un mūžīgi mūžos. Āmen.

Laimīga Ceļa novēlējums
Mūsu Tēvs

1. Fiziskā pasaule ir līdzīga purvam, kas ievelk cilvēku apziņu kā dūksnājā. Kad jūsu kājas iestieg dūksnājā, jūs vēl neizjūtat trauksmi, bet pienāk brīdis, kad dūksnājs ievelk jūs sevī arvien vairāk un dziļāk, un jums jau nav vairs spēka, lai patstāvīgi tiktu no tā ārā. Tāpēc mēs dodam jums šo Mācību trosi, pie kuras jūs varat pieķerties un tikt ārā no masu apziņas dūksnāja. Mēs sniedzam jums iespēju katru dienu saņemt Dievišķās Enerģijas porciju tajā laikā, kad jūs lasāt šos Rozārijus. 
Dievmāte

2. Lai kaut ko iemācītos pat parastā skolā vai koledžā, jums katru dienu ir jāapmeklē nodarbības un jāpieliek savas pūles, lai apgūtu jums pasniegto materiālu. Bez ikdienas pūlēm no jūsu puses un bez sistemātiskas nodarbību apmeklēšanas jūs diezin vai apgūsiet visu jums nepieciešamo informāciju. Dievišķās zinātnes mācīšanās un Dievišķo zināšanu apgūšana ne ar ko neatšķiras no jebkuras citas mācīšanās un izglītības, ko jūs iegūstat fiziskajā plānā. Tāpēc, jo sistemātiskāk jūs lasīsiet šos Rozārijus, jo lielāku efektu savas apziņas paplašināšanā jūs panāksiet. 
Dievmāte

3. Nevajag aizmirst, ka jūs visi atrodaties dažādās Dievišķās realitātes izzināšanas pakāpēs. Kādam no jums pat tik vienkāršs informācijas izklāsts, kādu mēs lietojam, šķitīs pārāk sarežģīts, vai arī kaitinās jūs tieši ar savu vienkāršību. Ja jūs no skolas nokļūstat uzreiz universitātes pēdējā kursā, tad diezin vai jūs varēsiet ātri adaptēties un izprast tās disciplīnas, kas jums tiek pasniegtas, lai arī informācija tiek dota jūsu dzimtajā valodā un ir pietiekami vienkārši izklāstīta. 
Dievmāte

4. Ne vienmēr izklāsta šķietamā vienkāršība liecina par izklāstāmā materiāla vienkāršību. Dievišķā Patiesība ir ļoti vienkārša pēc savas būtības, taču ne vienmēr cilvēka apziņa to uztver. Jo Dievišķā pasaule pēc savas dabas un pēc saviem likumiem atšķiras no fiziskās pasaules. Jums ir jāiepazīst tas, kas nav uztverams ar jūsu fiziskajiem maņu orgāniem. No šejienes rodas grūtības materiāla apguvē un šaubas, un nevēlēšanās veltīt savu laiku priekšmetiem, kuri, kā jums šķiet, nekādi nav saistīti ar jūsu dzīvi.
Dievmāte

5. Patiešām, nav šajās Mācībās norādījumu, kā panākt sekmes jūsu zemes dzīvē, kā iegūt bagātību un atzinību. Nav šajās Mācībās nekā tiem cilvēkiem, kas par savu spēku pielikšanas galveno fokusu izraudzījušies fizisko plānu un materiālo pasauli. Viņiem šeit nav nekādas derīgas informācijas. Jo viss, par ko ir runa šajās Mācībās, jums ir nepieciešams, lai paaugstinātu savu apziņu līdz tam nepieciešamajam līmenim, kas ļaus jums pāriet citā pasaulē, smalkākā pasaulē, pasaulē ar augstākām vibrācijām. 
Dievmāte

6. Ja jūs sastapsiet cilvēku, kas pilnībā ir koncentrējies uz materiālo pasauli, un sāksiet viņam stāstīt par to informāciju, ko esat smēlušies no šīm Mācībām, tad droši vien šis cilvēks nodomās, ka jums ar galvu viss nav kārtībā. Nav iespējams ticēt tam, ko nevar aptaustīt ar savām rokām un redzēt ar savām acīm. Tāpēc jums apkārtesošās īstenības uztveres izsmalcināšana ir tik nepieciešama. 
Dievmāte

7. Kad jūs skatāties daudzus televīzijas raidījumus vai klausāties jūsu radio, tad tas ir tā, it kā jūs ar ļoti jutīgu aparātu, kas spēj izšķirt mikronus, sāktu dzīt naglas. Jūsu organisms ir unikāls pēc savas dabas, un tas ļauj jums sajust smalkās pasaules un atšķirt smalko pasauļu vibrācijas. Tāpēc, lūdzu, izmantojiet savu organismu tam paredzētajam uzdevumam. Sargājiet sevi no jebkurām rupjām un nepilnīgām jūsu pasaules izpausmēm. Jo tad, kad jūs sākat veltīt pārāk daudz uzmanības jebkādai nepilnīgai darbībai, tad jūs pazemināt savas vibrācijas un vairs jau nevarat atšķirt to, kas pieder smalkajai pasaulei, un nepamanāt smalkās pasaules parādības savā dzīvē. Jūsu stāvoklis mainās dienas gaitā, mainās no dienas dienā, un ar to ir izskaidrojams, ka ir Mācības tēzes, kas rod atbalsi jūsu apziņā, bet ir citas, kas jūs kaitina. 
Dievmāte

8. Virzībai pa Dievišķās realitātes izzināšanas Ceļu piemīt ļoti pakāpenisks raksturs. Tāpēc mēs cenšamies uzturēt jūsu vibrācijas ar šiem Rozārijiem pietiekami augstas pēc iespējas lielāku laika sprīdi. Līdz tam laikam, kamēr jūsu apziņa būs spējīga atšķirt šīs pasaules rupjās vibrācijas un izvairīties no tām, pašsaglabāšanās izjūtas vadīta.  Pirms sasniedz drošo ostu, kuģis nopeld tūkstošiem jūdžu bangojošā jūrā un vētrainā okeānā. Tikai atmiņas par dzimto Māju un vēlēšanās nokļūt uz sauszemes liek jūrasbraucējiem izturēt dzīves vētru uzbrukumu. 
Dievmāte

9. Jums ir nepieciešams kompass jūsu ceļojumā, jums nepieciešama karte un jums nepieciešama prasme atrast virzienu pēc kompasa, kartes un zvaigznēm, lai jūs varētu sasniegt drošo ostu līdzās dzimtajām Mājām. Tāpēc mēs dodam jums virzienu, un mēs dodam jums norādījumus un dodam ievirzi jums jūsu Ceļā. Bet jums vienmēr jāatceras, ka pienāks brīdis, kad jūs varat palikt vienatnē bangojošā jūrā. Un tikai no jūsu pašu spējām un jūsu iemaņām, ko esat apguvuši mācību laikā, būs atkarīgs, vai jūs spēsiet pārvarēt šķēršļus un sasniegt drošo ostu. Tāpēc neslinkojiet. Izmantojiet šo jums Dieva dāvāto iespēju gūt apmācību un saņemt norādījumus. Apgūstiet prasmi noteikt savu Ceļu pēc kartes un kompasa, pēc zvaigznēm. Un neļaujiet nekādiem jūsu dzīves ārējiem apstākļiem nostāties starp jums un Dievišķo realitāti. 
Dievmāte

10. Es dodu jums šodien šos laba ceļa novēlējumus, bet, ja jūs neizmantosiet  iegūtās zināšanas savā dzīvē, tad jums dāvātā tiešas saskarsmes iespēja ar Skolotājiem var tikt pārtraukta. Un kas zina, kad vēl jūs saņemsiet šādu iespēju. Var iztērēt ļoti lielu daudzumu Dievišķās Enerģijas mūsu sakaru kanāla uzturēšanai, bet, ja mēs neredzēsim, ka jūs būsiet apguvuši un izmantojuši šo enerģiju savās dzīvēs, tad Dievišķā iespēja tiks pārtraukta un Enerģija tiks atņemta. Jūs neaplaistāt sausu koku, kas ir jūsu dārzā. Tieši tāpat mēs uzskatām par labāku netērēt velti dārgo Dievišķo Enerģiju. Es ceru, ka jūs atradīsiet brīvu brītiņu, lai pabūtu vienatnē un padomātu par maniem vārdiem savas sirds klusumā. 
Dievmāte

Lai slavēts Tēvs un Dēls, un Svētais Gars, un Dievišķā Māte 
tagad un vienmēr, un mūžīgi mūžos. Āmen.

Tēva, Mātes, Dēla un Svētā Gara vārdā. Āmen!
_____________________________________

* Galvenais lasot Rozārijus, kā arī jebkuras lūgšanas, ir mūsu pilnīga uzticība Dieva Gribai un tā lūgšanu stāvokļa sasniegšana, kurš ļauj mums aizmirst par sevi, izkust Dievā. Ja lūgšanas Mūsu Tēvs un Dievmāte traucē jūsu apziņai sakoncentrēties uz Dievu, izmantojiet to šo lūgšanu variantu, kurš ir vairāk pieņemams jūsu apziņai.

Tulkoja Lauma Ērgle

